**სამი ძმის ქორწილი და კონსტანტინეს**

**შეგონებანი**

სამი ძმა ვართ. ისე დავცოლშვილდით, ქორწილი არ გადაგვიხდია. დფანტულნი ვიყავით, მე ვსწავლობდი კასპის რაიონის სოფლებსი, ჩემი და-ძმეი თბილსში ცხოვრობდნენ. დედა-მამა - ჩემს მშობლიურ სოფელ თვალადში. ვერ შევიკრიბეთ და ვერა, ვერ მოვგროვდით, რომ ჩვენი ოჯახის დათავთავება აღგვეღნიშნა და ჭიქა ღვინო ერთად დაგველია. გამოვთხოვებოდით ძველი სახლის ჭერს, ახალი დაგველოცა.

ისევ მამამ მოიპირიანა, შეგვაგულიანა, ატყდა: სამივე ძმას ქორწილი ერთად უნდა გადაგიხადოთ, ცალ-ცალკე, თუ გულნებაში რამე გაქთ, თქვენვე მოახერხეთო. მე ოცდაცხრის ვიყავი, ლეო - ოცდაშვიდის, შოთა - ოცდახუთის. მე უკვე ბიჭი მყავდა, ახლად დაბადებული ბედი. ჩემი უფროსი და ნატო უკვე კარგანის დაქორწინებული იყო და დიდი ბიჭი ჰყავდა.

ჰოდა, თვალადში დიდი სამზადისი იყო.

შემატყობინეს. კასპიდან თბილისში ჩავედი მოპატიჟედ. მე ჩემი მეგობარი მწერლები უნდა დამეპატიჟა. ლეოს - მსახიობები. შოთას - ინჟინრები.

ჩემი სია საკმაოდ გრძელი იყო. ყველას ჩამოვურიგე. ვისაც ვერ მივწვდი, სხვებს დავავალე დაპატიჟება. ქორწილი 12 ნოემბრისათვის იყო დანიშნული.

კონსტანტინე გამსახურდიას დაპატიჟEბა გულით მინდოდა, მაგრამ ვერიდებოდი, არ მინდოდა შემეწუხებინა. ჩვენსკენ ცუდი გზებია, თანაც გრძელი - სადგურ კავთისხევიდან თვალადამდე ცხრა კილომეტრი მაინც არის. მაშინ საკუთარი მანქანები არავის ჰონდა, თვითონ კონსტანტინესაც კი. ეს იყო თითქმის მეოთხედი საუკუნის წინათ, 1939 წელს.

ცუდ გზებს ვინ ჩივის. ნოემბრის წვიმიანი თვეა და ავდრიანი დღეები იდგა. ასეთ დღეებში ორღობეებში ისეთი ლაფი დგებოდა, ურემსაც კი გაუჭირდეოდა გავლა.

კონსტანტინეს დაპატიჟება კი გულით მინდოდა.

მინდოდა იმიტომ, რომ პატივს ვცემდი, მიყვარდა და ჩემს ჭერქვეშ მინდოდა მისი ხმის გაგონება. მაშინ კონსტანტინე 49-50 წლის იქნებოდა. ჩვენ შორის ოცი წელიწადი იდგა. ეს ოცი წელიწადი ჩვენ შორის ახლაც დგას, მაგრამ კონსტანტინე მაშინ უფრო ხნიერად მეჩვენებოდა, ალბათ მისი მაშინდელი მწერლური წარმატებებიც ჩემს წარმოდგენაში იმ წლებს ემატებოდა.

ასაკი უასაკოებთან მეგობრობაში ხელს არ უშლიდა. ყოველთვის, როცა სოფლიდან ჩასულს სადმე შემომხვდებოდა, გულთბილად მომიკითხვდა, ამბავს გამომკითხავდა, დამარიგებდა.. ერთხელ დახმარებაც კი შემომთავაზა. მაშინ არსად ვმუშაობდი. ვიგრძენი, გულით უნდოდა დამხმარებოდა, მაგრამ მაინც უარი ვუთხარი.

ერთხელ, შაბათ საღამოს, თბილისში რომ ჩამოვედი, მაშინვე კონსტანტინეს დავურეკე. მისი ტელეფონის ნომერი არასოდეს დამვიწყებია, არც დამავიწყდება. მახსოვს, ასე მითხრა:

- სამი, ნოლი, რვა, თერთმეტი!

ქართულად მითხრა და თავში ჩამეჭედა.

ვუთხარი თუ არა, ვინც ვიყავი, მაშნვე წინადადება მომცა, სრულ ცხრა საათზე ჩემთან მოდიო. ცხრა საათამდე დიდი დრო იყო.

რუსთაველზე გრიგოლ აბაშიძე და ლადო ასათიანი შემხვდნენ. გრიგოლმა რესტორან "კავკაზში" დაგვპატიჟა. კარგად რომ შევქეიფიანდით, ისევ რუსთაველზე ჩავიარეთ, ლადო ატყდა, ახლა მე უნდა დაგპატიჟოთო და ახალი სუფრა გაგვიშალა "თბილისში". ახალგაზრდები ვიყავით და ბევრი შეგვეძლო - ბევრი სმა, ბევრი მხიარულება, ყველაფერი ბევრი. გრიშა და ლადო ხუმრობდნენ, მე კი შუბლი მქონდა შეკრული. ისინი ჩემს უგუნებობას სხვა რამით ხსნიდნენ, სანამ არ ვუთხარი, კონსტანტინე გამსახურდიას სიტყვა მივეცი, ცხრა საათზე უნდა მივსულიყავი, ახლა კი უკვე თეთრმეტის ნახევარია-მეთქი.

- მერე, რა გაწუხებს, ბიჭო. დაურეკე და ჰკითხე, დაგვიანებულ სტუმარს არ მიიღებ-თქო, - სიცილით მითხრა ლადომ.

მეტი გზა არ იყო, ავკრიფე სამი, ნოლი, რვა, თერთმეტი და კონსტანტინეს ხმაც გავიგონე.

- სად დაიკარგე, შე ქართლელო ტეტიავ, ასე რად მალოდინებ?

ბოდიში მოვუხადე.

ჩამაცივდა, ახლავე მოდი, ისეთ კალმახს გაჭმევ, თვალით არ გენახოსო.

მე უხერხულად ვდუმდი. მერე ვუთხარი, ამხანაგებთან ვარ-მეთქი. ვინ არიანო, მკითხა; რომ ვუთხარი ჩემთან გრიშა და ლადო არიან-მეთქი, უსათუოდ ახლავე დასტოვეთ ეგ ბინძური რესტორანი და სამივე აქ გაჩნდითო.

კალმახები მართლაც შესანიშნავი იყო. ღვინოც კარგი და მასპინძელიც მხიარული. ჩვენ მთვრალები ვიყავით და ლექსებს ვამბობდით. ღვინო რომ დალია, კონსტანტინემაც დაიწყო ლექსების თქმა.

მახსოვს, ერთი ლექსი - "მე მყვანდა დედა" ხუთჯერ ექვსჯერ ვათქმევინეთ. გრძნობით კითხულობდა და გულაჩუყებული შეჯიბრებაში გვიწვევდა. მერე სხვა ლექსი თქვა:

ისლის სახლი, ისლის სახლი,

ქარი, ქარი, ქარი,

ვეღარ ვნახე შენი სახე,

ვეღარ მოგისწარი.

ამ ლექსს სათითაოდ, მორიგეობით, ხანაც ერთად, ჩვენც ვამბობდით.

მაგრამ ამ პატარა მოგონების მიზანი სხვა არის და სხვამ კი გამიტაცა... მინდოდა აღმენიშნა, რომ კონსტანტინესთან უკვე საკამოდ დაახლოებული ვიყავი, ამიტომაც, ბოლოსდაბოლოს, დავივიწყე კავთისხევის ორღობეების ტალახი, დავძლიე მორიდებას და კონსტანტინე დავპატიჟე. მითხრა, უსათუოდ ამოვალო.

\*

მაგრამ ტყუილი სცოდნია კონსტანტინეს...

ტყუილი ეთქმის, აბა რა...

აი, მე და ჩემი მეგობრები უკვე ჩემი ძველი სახლის ჭერქვეშ გრძლად გაშლილ სუფრას ვუსხედვართ, სუფრა კი მართლაც გრძელია. ქართლში ასეთ სუფრაზე იტყვიან - ისეთი გრძელი სუფრა იყო, სუფრის თავიდან ბოლოზე კაცის თვალი ღვინის ფერს ვერ გაარჩევდაო.

აქ არიან კარლო კალაძე, ალექსი გომიაშვილი, გრიშა აბაშიძე, გივი გაჩეჩილაძე.

კონსტანტინე კი არსად ჩანს.

მე თვალი გზისკენ მიჭირავს, ახალ სტუმრებს ველოდებით: ჯერ მარჯანიშვილის თეტრის მსახიობები არ გამოჩენილან, მე უფრო მეტად კონსტანტინეს ველოდები. რა ვიი, კაცნი ვართ, იქნებ გამოჩნდეს. ბიჭებმა მითხრეს, თბილისში ჩვენი წამოსვლისას წვიმდა და კონსტანტინემ წამოსვლა ვერ გაბედაო.

წვიმა კი თანდათან მატულობდა და ჩემს უკანასკნელ იმედსაც ადნობდა.

აგერ, ორღობეში ზურნის ხმა გაისმა, საგზურს უკრავენ და მოდიან, ნეტავ ვინ არიან?

- ესენი ჩემი სტუმრები იქნებიან, ზუბიაშვილების დასტის ამოყვანას ვასო გოძიაშვილი შემპირდაო, - წამოიძახა ლეომ. აივანზე გავედით ორღობეს გავხედეთ. მართლაც კარგი სანახავი იყო: წინ მეზურნეები მოდიოდნენ, საგზაურს აჭყვიტინებდნენ და ორღობეში გამდგარ ტალახს მოარღვევდნენ. მეზურნეებს მოსდევდნენ ვასო გოძიაშვილი, შაშა გომელაური, ვახტანგ ტაბლიაშვილი, ალე ომიაძე, გიორგი ჩახავა, იარაკლი ქოქრაშვილი... მათ შოთას მეგობრებიც შეერთებოდნენ.

ბევრნი იყნენ. მოიმღეროდნენ და იცინოდნენ. კონსტანტინე მაინც არსად ჩანდა. ამ დიდმა ჯგუფმა კიბეზე და აივანზე დიდძალი ტალახი დასტოვა და დიდი მხიარულება შემოიტანა სუფრაზე.

უკვე კარგად იყო შეღამებული. თბილისიდან წამოსული ყველა მატარებელი ავლილი იყო. აღარავის მოლოდინი აღარ უნდა გვქონოდა, ამიტომ საფუძვლიანად მოვუსხედით სუფრას.

თამადა ბიძაჩემი სიკო გოგიბედაშვილი იყო. ხუმარა და გულქართლი კაცი. კარლო კალაძე, ალექსი გომიაშვილი და ვასო გოძიაშვილი თამადის თანაშემწეობაში ერთმანეთს ეჯიბრებოდნენ. კარგად რომ შეთვრნენ, მგონი, თამადის ჩამოგდებაც მოინდომეს, მაგრამ თამადა თავის ადგილს აგრე ადვილად არა თმობდა, ყველაფერს ხუმრობაში ატარებდა.

თამადის სიტყვას ზუბიაშვილების ტუში მოსდევდა, კალაძის და აბაშიძის ხუმრობას - ტაში...

ჰო, კარლო და გრიშა მაშინაც ხუმარები და ენამაკვილაკები იყვნენ. მაშინ კი არა, მაშინ იყვნენ, რაც იყვნენ. ხუმრობა, როგორც ერთი ანდაზა ამბობს, თავს ვერ იჭერდა და არც იყო საჭირო თავის დაჭერა. დრო მხიარულად მიდიოდა, მაგრამ წინ გრძელი შემოდგომის ღამე გვედო და თურმე მეტი მხიარულება გველოდა.

მახსოვს, გოძიაშვილი და გომიასვილი თამადის პირველ მოადგილეობაზე შეეჯიბრნენ ერთმანეთს, მერე კამათი იმაზე გადაიტანეს - არა ჩემი გვარი სჯობს, არა ჩემიო, მათ გვარს ხომ მ-ანი და ძ-ილი ასხვავებს. ბევრი ფრთიანი სიტყვა ითქვა ამ ბგერების გამო. ბოლოს ალექსიმ უთხრა, წინათ შენც გომიაშვილი იქნებოდი, მაგრამ შენს მ-ანს მერე თავი წამტვრევიაო.

შესაძლოა ამ ხურმობა ამ მოგონების მკითხველს ღიმლიც კი მოჰგვაროს, იქ კი, გრძლად გაშლილ სუფრაზე, ღვინით შეხუმრებულ, ხუმრობის ეშხში შესულ სტუმრებს მეტი არ უნდოდათ; ხუმრობის ბედი ასეთია, სად ითქმის, როგორ, ან ვინ იტყვის, ის არის მთავარი.

ბევრი სადღეგრძელო ითქვა, ბევრიც სათქმელი იყო, გარეთ კი წვიმა ხმაურობდა, ჩემი ძველი სახლის კრამიტს შხაპუნით სცემდა. ეს ხმაური ჩვენს ჟრიმულს უერთდებოდა.

ასეთ ღამეში უნდა იჯდე და...

ჰოდა, ჩვენც ვისხედით...

მაგრამ, როგორც ყველა გრძელ ქეიფს სჩვევია, ჩვენს სუფრასაც, მიუხედავად ზუბიაშვილების ოსტატობისა, ვასო გოძიასვილის, შაშო გომელაურის და ალე ომიაძის შესანიშნავი გალობისა, ჩემი ძმების და რძლების ცეკვა-თამაშისა, პოეტების კალამბურებისა - მაინც ერთფეროვნება და მოწყენა შეეპარა. წვიმდა, გარეთ გასვლა და გავლა-გამოვლა არ შეიძლებოდა, ჰაერი შეიხუთა. არ ვიცი, შეიძლება მე მეჩვენებოდა ასე.

რაღაც გადახალისება და განახლება იყო საჭირო.

კარლო კალაძე ღვინის უზარმაზარ კასრთან გულაღმა წამოწვა, ხელები თავქვეშ ამოიდო, კასრს მიეყრდნო და წამოიძახა, რაღა ყანწებით ვსვა, ღვინო პირდპირ კასრიდნ გადმოდის თავშიო.

არც ეს შველოდა საქმეს, ალბათ ყველა ნამგზავრი და დაქანცული რომ იყო, იმიტომ.

უცებ ამ ხმაურში, ჩემმა სიძემ შალვამ მითხრა, ეზოში ვიღაც იძახისო.

რამდენიმე კაცი გარეთ გამოვედით და ეზოში ჩავირბინეთ. ვხედავ, სიბნელეში ორი კაცი დგას. ერთი მეუბნება, სტუმარი მოგიყვანეო, ეტყობა, თვითონ სტუმრად არა სთვლის თავს. თვალმა სიბნელე გატეხა, კონსტანტინე ვიცანი. მეორე ჩემი მეზობელი ჭაბუკი სიკა შეშაბერიძე იყო.

თვალს არ ვუჯერებდი. ამ შუაღამისას, ამ თავსხმაში, უცნობ, ბნელ ორღობეში, ცხრა კილომეტრის გამოსვლა რამ გააბედვინა?

ჩუმად შევუძეხი კიბეზე და კარი მოულოდნელად შევაღე. მისმა გამოჩენამ სუფრაზე დიდი აღფრთოვანება გამოიწვია. რამდენიმე წუთს ისმოდა ტაშის ცემა, ყველამ სათითაოდ დალია მისი სადღეგრძელო... რაღა არ უთხრეს, სულ დაივიწყეს, რომ მათ წინ სახელოვანი მწერალი იდგა, ყველა მის დღვანდელ საქციელს აქებდა, გმირობად უთვლიდა.

მარტლაც გმირობა იყო. ჩემმა ბევრმა ახალგაზრდა მეგობარმა დღისითაც კი ვერ გაბედა წამოსვლა, უამინდობამ შეაშინა, თუ დაეზარა... ამ ხნიანმა კაცმა კი...

თვითონ კონსტანტინე ძალიან კმაყოფილი იყო, სვამდა, მხიარულობდა და მღეროდა, ახარებდა, ოჯახი რომ გაახარა.

გზაში ძალიან გაწვალებულიყო. ქუთაისის მატარებელს გამოჰყოლოდა, ეს მატარებელი კი კავთისხევის სადგურზე გაჩერებას დღემდე არ კადრულობს. კასპში ჩამომხტარა, ზემოდან მომავალ მატარებელს დიდხანს ულოინებია, მერე, კავთისხევის სადგურში რომ ჩამოსულა, უკვე დაღამებული ყოფილა.

რამდენიმე კილომეტრი უცხო გზაში კითხვა-კითხვით უვლია, ბოლოს თვალადში რომ ამოსულა, ერთ ჭიშკართან შეუსვენია. ეს ჭაბუკი რომ არ შემხვედროდა, გზას ამ ორღობეებში ვეღარ გამოვაგნებდიო, მითხრა და შეშამბერიძის ბიჭს ღიმილით გაჰხედა.

ალექსი გომიაშვილმა კონსტანტინეს ნათქვამს ყური მოჰკრ და ღიმილით ჰკითხაL

- ბატონო კონსტანტინე, ვიცი, თბილისში ბევრი გპატიჟობს ახლო არსად დადიხარ, ამ სიშორეზე რამ წამოგიყვანა?

- ჭაბუკო, - უპასუხა კონსტანტინემ, - კონსტანტინე გამსახურდიამ იცის, ვისთან არ უნდა მივიდეს ახლოს და ვისთან უნდა წავიდეს შორს!

გრძელი, შემოდგომის ღამე კი დინჯად იბერტყავდა მხრებს, არ ჩქარობდა, არ ჩქარობდა გათენებას, ფანჯრებში ისევ წყვდიადი იდგა. დილის საარი იგვიანებდა, კონსტანტინეს გმირული ამოსვლის ამბავიც გავიშინაურეთ და გულს კიდევ რაღაც უნდოდა. რაღაც სხვა უნდა მომხდარიყო ისეთი, რომ გადავეხალისებინეთ.

რა უნდა მომხდარიყო ისეთი, რომ კონსტანტინეს გმირობა დაეჩრდილა?

თქვენ წარმოიდგინეთ, მოხდა!

უცებ ეზოდან ძახილი გავიგონეთ.

ვინ უნდა იყოს?

შუაღამე გადასულია, აღარავის მოლოდინი აღარ გვაქვს. ამ საათნახევრის წინ კონსტანტინეს მოსვლაც სასწაული იყო ამ თავსხმაში. ალბათ ვინმე დაგვიანებული მეზობელი თუ მოვიდა.

არა. კარები იღება, ოთახში თამარ ჭავჭავაძე შემოდის. უკან ორი ვაჟკაცი მოსდევს, თამარი ომახიანად იძახის:

- ვინც მოვიდა, გაუმარჯოს!

ყველა გაცუმებული შეჰყურებს. ჩვენს წინ "ცხვრის წყაროს" გმირი, თვალებბრიალა, დაღლილი, მაგრამ მხნე ქალი დგას.

წეღან კონსტანტინეს შემოსვლას ყველა ტაშით და აღტაცებით შეხვდა, თამარის შემოსვლას კი ღიმილით და გაოცებით ხვდება.

ეს გაოცება, ეტყობა, უფრო მეტს ნიშნავს. გრიშა და კარლო ხითხითებენ და კონტანტინეს შეჰყურებენ. კონსტანტინე აღელვებულია. ენაკვიმატები ამას სხვანაირად ხსნიან, თამარმა გმირობის გვირგვინი წაართვა და ნაწყენიაო. მაგრამ ეს ასე არ არის. სტუმართაგან მხოლოდ კონსტანტინემ იცის, ადვილია თუ არა შუაღამისას ამ გზებზე სიარული, ისიც ქალისთვის.

ის ორი კაცი, თამარს რომ შემოჰყვა, ჩემი შორეული მეზობლები არიან, ერთი გაღმა თვალადელი - ვანო ხოკერაშვილი, მეორე შუაუბნელი მოჭიდავე ნიკოლოზ პაპიაშვილი - საქართველოს ფალავანი - პოხრო.

ეს პოხრო დიდებული, განუმეორებელი მოჭიდავე იყო, ვახტანგ კოტეტიშვილის ფალავანი... "პოხრო მგელი, პოხრო ვეფხვი", წერდა სწორედ იმ დღეებში ქართული ჭიდაობის ტრფიალი, მწერალი სოსო იორამიშვილი.

ამ ორ ვაჟკაცს თამარ ჭავჭავაძისათვის ისეთივე სამსახური გაუწევია, რაც სიკა შეშამბერიძემ კონსტანტინეს გაუწია. გზაში შეხვედრიან მარტოხელა ქალს და მისი მეგზურობა უკისრიათ.

შემოსწრებულებს დიდი ყანწები, დიდი ჭიქები და მათ გვერდით ჩამწკრივებული წვრილი ჭიქები - კვიცები შევთვავაზე. ეს "კვიცები" ჩვენი თამადის ტერმინი იყო. ხშირად იძახდ - ეგ კვიცებიც გამიხედნეთ, გემო მაგაში არისო.

თამარის სადღეგრძელო პირველად კონსტანტინემ აიღო. ყველა გაჩუმდა. კარლოს და გრიშას ქირქილიც კი შესწყდა, აბა რას იტყვისო, ერთმანეთს შესცინეს სახეში, თან თვალს კონსტანტინესკენ აპარებენ.

კონსტანტინემ ქართველი ქალის სადღეგრძელო თქვა. დაახასიათა ქალის როლი საქართველოს ცხოვრებაში.... მერე უცებ მიუბრუნდა თამარს და ხუმრობით მიაძახა:

- იცოდე, თამარ, დიაცი რომ არ იყო, ჩემი დაჯაბნისათვის დღესვე, აი ამ დარბაზში ხმალში გამოგიწვევდიო..

\*

გარეთ უკვე აღარ წვიმდა და ცას იისფერი ეპარებოდა, სუფრა თხელდებოდა. კონსტანტინე ჩემი სახლისკაცის ოჯახში გადავიყვანე და მოვასვენე. მე ორი ღამის უძილო ვიყავი, მაგრამ ძილს ვინ მაღირსებდა. დილით ჯერ აივანზე გავშალეთ სუფრა, მერე გავიმთაბარეთ... გამთაბარება ჰქვია ძველებურ წესს: ოჯახის ბედნიერება მიცვალებულთაც უნდა გაიგონ, იმ ქვეყანასაც უნდა მისწვდეეს შთამომავალთა ბედნიერი ხმა. ღვინო, ხორაგი პატარა საგვარეულო ეკლესიის ეზოში წავიღეთ.

სუფრა ახლა საფლავებზე გავშალეთ და პაპებს ჩავძახეთ.

\*

ორშაბათი დილა იყო.

კონსტანტინეს თბილისში აუცილებელი საქმე ჰქონდა. მეც კასპში უნდა გავსულიყავი, გაკვეთილებს ვერ გავაცდენდი. თითო ჭიქა სადა არაყი დავლიეთ. კონსტანტინემ ოდნავ წაიხემსა, მგონი, ხაში გვქონდა. დედას და ცოლშვილს გამოვეთხოვე. მამაჩემმა სოფელს გამოგვაცილა. გამოვეთხოვეთ და წამოვედით. კავთურის ხეობას დავყევით ორნი. აღარ წვიმდა. ჭალა-ჭალა, კავთურ-კავთურ მივდიოდით, როგორც აქ იტყვიან. არც ტალახი იყო. ქვიშიანი ბილიკი ტალახს არ იკარებს. ცა მოწმენდილიყო. კონსტანტინეს მოსწონდა ეს ხეობა, მალი-მალ შებრუნდებოდა ჩვენი სოფლისაკენ, თრიალეთის ქედის მშვენიერ მწვერვალს ქსილის გახედავდა და უკვე მერამდენედ მეუბნებოდა:

- არ მოშალო ეს მამაპაპური ბუდე, არ მოშალო...შვილები ბევრი იყოლიე... ქართლი ძალიან მიყვარს... გულისტკივილს ვგრძნობ, როცა ქართლში დავდივარ, უნდა გავამრავლდეთ.

ორი დღეღამის უძილო ძლივს ვუსწორებდი მხარს. მხნედ მიდიოდა, სუფთად ეცვა. წაბლისფერი კოსტუმი, მარცხენა გულისჯიბეში პატარა ფერადი ცხვირსახოცი.

მე ფეხსაცმელის ძირი ამძვრა და საცოდავად მივაფრატუნებდი მარცხენა ფეხს. მისი დარიგება და შეგონება ბუნდოვნად დამამახსოვრდა.

გული არ გაიტეხოო, მეუბნებოდა, მალე შენი გზაც გამოჩნდება... ვაჟკაცობა ის არის, ჭირი არ შეიმჩნიოო, და გაუტახელი იყოო. მრავალგზის ჭირი მინახავს და იმ ჭირს ვლოცავ, რომ გამომაწრთო და გამაკაჟაო.

ამ სიტყვებმა რუსთაველი გამახსენა. უფრო კი ერთი ხალხური ლექსი:

გტეხილისა ვაჟისა

ყორანმა ლეში არ ჭამა,

გაუტეხელი ვაჟისა

წინწინ მკლავები დაჭამა.

მივდიოდით კავთურ-კავთურ, ვუსმენდი კონსტანტინეს შეგონებას და ვბუტბუტებდი: გაუტეხელის ვაჟისა წინწინ მკლავები დაჭამა.

ჰო, გატეხილის, ხელჩაქნეულის ლეშს ყორანიც კი არ კადრულობს, ზედაც არ გაეკარება, გაუტეხელის და მტკიცე ვაჟკაცის მკლავები კი საპატიო და ნუგბარი საძიძგნია.

აი, ხედავ, რა არის საჭირო... გაუტეხელობა, გაუტეხელობა.

\*

კავთისხევის სადგურზე ლოდინი დიდხანს არ დაგვჭირვებია. თბილისისაკენ მიმავალი მატარებელი მალე ჩამოდგა. გამოვეთხოვე კონსტანტინეს და მარტო დავრჩი. მე კასპში უნდა ავსულიყავი და ორი დღეღამის უძილოს ექვსი გაკვეთილი ჩამეტარებინა. თბილისიდან მატარებელი ორი საათის შემდეგ ამოივლიდა, მე კი ნახევარ საათში გაკვეთილები მეწყებოდა. ისევ ფეხით დავადექი გზას და რვა კილომეტრის გავლაც მივუმატე ჩემს გაუტეხლობას.